Yiwen ur yeẓri s temliliyin-agi-nneɣ, ala Rebbi d yifrax-agi i yettaffgen nnig n yiqerraynneɣ, Salma tettas-d s tureft-is ɣer umkan-a i wumi i qqaren « tibḥirt n baca » ad d-telḥu ɣef uḍar armatuweḍ-d ɣer i nennum nettemlil, arma tekcem-d ɣer tmezgida, ɣef wudem-is tetband talwit, nekk ad iyi-d-taf dinna ttrağuɣ-tt s ccuq ameqqran, urğin i nuggad win ara nwali, neɣ nsetḥa s wayen i nxeddem, acku taneffut ma tneqqa s tmes, turad s yimeṭṭawen ,ad t-teğğ deffiris, ad tekkes tcekkalin i texdem tmetti lԑeddat, winna d lԑib, winna ur ilaq ara, taneffut tezmer ad terfed aqerru-s deg yigenni sdat n lԑerc n yirebbiten.